पाएं अपने शहर की ताज़ा ख़बरें और फ्री ई-पेपरडाउनलोड करें
भाैपाें का बाड़ा या लोहाखान शमशान स्थल को विकसित कराने में बड़ी भूमिका निभाने वाले सेवा निवृत शिक्षक रामचंद्र चौहान का इसी शमशान घाट में शनिवार को अंतिम संस्कार को लेकर विवाद हो गया। वे कोरोना पॉजिटिव थे, लेकिन निधन के पूर्व उनकी रिपोर्ट नेगेटिव आ गई थी। क्षेत्रीय नागरिक कोविड से मरे लोगों के अंतिम संस्कार को लेकर डरे हुए हैं इसीलिए विरोध कर रहे हैं। लेकिन बाद में उन्हें यह स्पष्ट हो गया कि चौहान नेगेटिव हो गए थे।
इस शमशान स्थल पर दो अन्य अंतिम संस्कारों को लेकर भी विवाद हुआ। घूघरा इलाके से आए एक मृतक का शव लौटा दिया गया। क्षेत्रवासियों का कहना था कि वह पॉजिटिव था। लेकिन एक महिला के अंतिम संस्कार को लेकर विवाद के बाद पुलिस बुलानी पड़ी।
इलाज के लिए पलंग और ऑक्सीजन की जद्दोजहद के बाद अपनी जान गंवाने वाले इंसानों को अब मोक्षधाम में भी अंतिम संस्कार के लिए संघर्ष करना पड़ रहा है। लोहाखान स्थित मुक्तिधाम में कोविड शवों के दाह संस्कार नहीं करने को लेकर शनिवार को आसपास के लोगों ने ऐतराज जताया। पिछले साल भी कोरोना काल में शवों को लौटाया गया था। इससे लोहाखान सहित शास्त्रीनगर, प्रताप नगर, पुलिस लाइन, जयपुर रोड, इंद्रा कॉलोनी आदि आसपास के वे लोग परेशान हैं जिनके परिवार में किसी पॉजिटिव की मृत्यु हुई है। बताया जाता है कि क्षेत्रवासियों ने ऐसे शवों को लौटा दिया है जो कोरोना प्रोटोकॉल के तहत बैग में पैक कर लाई गईं थीं, और परिजन पीपीई किट पहने हुए थे।
शनिवार को लोहाखान मुक्तिधाम में 3 दाह संस्कार हुए, जबकि सुबह इंद्रा कॉलोनी निवासी बुजुर्ग के कोविड शव के साथ आए परिजनों को बिना दाह संस्कार किए लौटा दिया गया। इसके बाद लाेहाखान निवासी महिला का शव पहुंचने पर क्षेत्रवासी फिर से दाह संस्कार नहीं करने देने पर अड़ गए।
कोविड रिपोर्ट बताओ, फिर होगा अंतिम संस्कार | हैरत की बात है कि मोक्षधाम में पहुंचने वाले हर शव की कोविड रिपोर्ट मांगी गई। इस दौरान कई क्षेत्रवासी सोशल डिस्टेंसिंग की धज्जियां उड़ाते हुए मौके पर जमा हो गए। सूचना पर पहुंची पुलिस ने उन्हें हटाया और अगली बार विरोध नहीं जताने के लिए पाबंद किया।
उनका कहना है कि कोविड शव का दाह संस्कार होने से वहां रहने वाले लोगों में संक्रमण फैलने का डर है, जबकि गढ़ी मालियान, ऋषि घाटी, मलूसर रोड, पहाड़गंज आदि श्मशानों में हर दिन कोविड के साथ सामान्य मौत वाले शव भी पहुंच रहे हैं। वार्ड 62 के निर्दलीय पार्षद नरेंद्र तुनवाल ने क्षेत्रवासियों के विरोध को गलत बताया है। वहीं मामला गढ़ी मालियान माेक्षधाम विकास समिति के मीडिया प्रभारी प्रदीप कच्छावा का कहना है कि विरोध करने वाले लोग मानव धर्म की खिलाफत कर रहे हैं। कोविड हो या सामान्य शव, किसी को बिना दाह संस्कार लौटाना अच्छी बात नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn